Cesarhanmun/geonobi-data huggingface dataset:
地名: 高陽 (京畿道, 郡)
年: 1593.0

○初, 平壤旣復, 諸將多聚京城。 天兵進住開城府, 我國諸將, 以次進陣, 共爲猗角之勢。 全羅道巡察使權慄, 中分其兵四千, 令節度使宣居怡領之, 陣於陽川江岸, 自領精兵二千三百, 自水原
              禿城, 移陣於高陽之幸州
              城山。 十二日黎明, 候更報: ‘賊分左右翼, 各持紅白旂, 自弘濟院, 向幸州而來。’ 慄卽令軍中無動, 登臺而望, 則相距五里原上, 賊徒彌滿。 先鋒百餘騎, 看看漸逼, 俄而有萬餘騎, 蔽野而來, 一時圍抱, 直進衝突。 我軍射矢投石, 連放大小勝字銃筒, 及震天雷、紙神砲、大中發火等, 各藥火器, 猶不却, 賊分運迭進。 自卯至酉, 凡三進三退, 賊死者數十, 傷者百餘。 賊束芻縱火, 因風焚城中, 以水灌滅。 初, 令僧軍專守西北子城一面, 至是僧軍小退, 賊大呼闌入, 軍中洶洶。 慄挺劍督戰, 諸將殊死力戰, 賊乃解圍。 因聚賊尸於四處, 積芻焚之, 臭聞十里。 我軍, 收拾餘尸, 斬獲一百三十餘級。 時, 天兵往來巡哨, 知有是戰。 翌日, 査大受遣其(編將)
                〔褊將〕
              , 來問接戰時事, 送禮爲賀。 其後三月, 經略宋應昌移咨本國, 有云: ‘自倭奴摧陷朝鮮王國, 三都諸郡縣, 悉皆望風奔潰, 曾無一英雄傑士、倡義士排大亂, 守封彊以圖恢復者。 且聞有縱酒賦詩, 挾妓遊山, 置理亂於不知, 付存亡於不較。 興言及此, 王國可謂無人。 獨全羅道觀察使權慄振守孤城, 招集衆庶, 屢出奇謀, 時抗大敵, 近復囊沙爲糧, 誘倭來槍而怯殺之, 此正王國板蕩忠臣, 中興名將。 本府深爲嘉尙, 將另行具題。 今將紅段絹四端, 白銀五十兩, 奬賞本官, 以爲忠勇之勸。 王其加其爵祿, 以風動本國僚宰。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 高陽 (京畿道, 郡)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。
地名: 高陽 (京畿道, 郡)
年: 1595.0

○備邊司啓曰: "頃日, 東大門外, 逃倭二名, 隱於高陽地, 適逢金指揮, 願爲隨去, 仍帶西歸, 往於天使處, 則天使逢授於小西飛云, 臣等不勝驚駭。 通於接待都監堂上李忠元, 使之詳問曲折於金指揮, 則答曰: ‘果獲二倭, 乃是行長逃軍, 付與天使之行。’ 仍謂譯官曰: ‘此不必問之事。’ 頗有厭聞之意, 忠元遂止云云。 今日金指揮南下, 忠元往見其行, 臣等以爲更爲詳問之意, 言于忠元矣。 接伴使金睟處, 亦卽下諭, 使之告于天使曰: ‘此倭奴, 投降于我國, 而無端逃脫。 今若還入於小西飛, 則必透漏事機。 所關非輕, 不可不還給我國。’ 以此意善爲措辭, 期於必還, 宜當。" 傳曰: "依啓。"
地名: 高陽 (京畿道, 郡)
年: 1621.0

○辛酉六月二十三日癸巳大司諫柳潚啓曰: "臣旣被重振前後(之疏)構(虛)捏(無無所不至), 又被朴嶙等踵而投疏, 尤極狼藉。 臣日日引避, (不得不對應, 一避而至於再, 再避而至於三, 至以煩瑣之說, 醜詆之辨,) 上瀆於天聽,而不知止, 臣之罪至此而尤大。 然則怪鬼輩, 必跳踉自恣, 抵掌相喜曰: ‘在閑職退縮不暇之說售矣’, 必欲執以爲罪案, 故黽勉詣闕, 訴冤於君父之前, 不得不呼痛也。 臣伏見重振後疏, 以‘臣索煎藥於爾瞻, 爾瞻投簡而叱’云, (此臣)疑是前喪時事也。 雖不能記憶, 必是爲老母求藥之說, 七十之親, 非藥不能自資, 則求之者薄乎? 叱之者薄乎? 又以‘元燁之一山尺, 繼用猪肉’云。 
                春川
              臣之先墓下, (名爲山尺)一人, (才)不能獵一猪, 而官家勒以爲山尺(者)。 元燁
              (到任後, 盡徵洪思斅時未納之數,) 嚴囚次知, 刻納布物。 (一猪之價, 每朔正木六疋爲準, 通計前後等所未納之數, 則必以不能支當,) 擧家逃走, 緣及於族之族
              隣之隣。 臣以爲峽中孤村一戶流亡有關於直墓, 通言於
              元燁, 果減月納之役, 則是豈借肉之事哉? 臣於後喪, 適値兇荒之歲, 祭需不能辦繼。 十口將臥於溝壑, 故臣與弟湙, 入春川府, 乞得還上三十石, 輸運之間, 仍與弟同寓於永給婢子家。 蓋其家在邑內五里程外, 與官家稍遠也, 無可着之家, 主倅之來往, 亦不相遼絶故也。 以上典寓於婢子之家, 有何不可? 而以留宿二字爲音相似於臣姓名, 自作巧言, 有若傳播人口者然, 其肺肝之邪曲, 從可見矣。 其時春川一鄕品官二十餘人, 爲臣兄弟, 哀其窮、恤其喪, 自償還上如其數而止。 若有如此醜詆, 則孰肯爲臣家, 盡力以匍匐之義哉? 留宿二字, 旣已極巧, 而又以凌遲爲山名, 春川, 深山也。 近處洞名, 未知其幾, 而官家則以南山爲面名, 小地名則以寺洞爲洞名, 未聞有凌遲之名也。 此必拈得墓山近處陵洞之名, 添加一遲字也。 其言似巧而極癡, 臣何足與較辨哉? 嗾嶙之人之意, 必以語及西宮, 則易爲構捏, 乃敢以咀呪之字, 巧爲提擧。 臣於西宮
              咀呪治逆日, 以諫官參鞫, 臣弟活亦以爲臺諫, 發各處西宮之議, 臣則竟以此特荷加資之恩命。 (噫! 渠之計雖慘, 在他人則猶可以此羅織之, 其於臣兄弟, 何敢乃爾? 此不攻自破之語也。 其他洪大禎、許㬇之疏, 不相干涉, 臣之前避已盡,)
              㬇之受杖作仇, 不爲受嗾, (臣弟)
              湙之待罪中詳之, 臣不必覶縷。 但臣觀渠(之)疏意, (要其歸)不過爲重振繼發。 掇拾(重振)芻狗(之餘, 再三論辨,) 而大意則蓋欲爲大燁、元燁等發明仇賊之獄事也。 (臣於此獄, 雖不知顚末, 而適於庭鞫入參之日, 徐國楨、洪堯儉爲問事郞廳, 徐執子、洪正子捧招之日, 國楨只書吏曹參議, 不書姓名。 臣曰: ‘豈有無姓名吏曹參議乎?’ 國楨終不肯問之。 臣曰: ‘若不問, 則當以名不知三字書之可也’云。 名不知三字, 國楨亦不肯書之, 至於再三論難, 此鞫廳之所共知也。 又於高陽地兩麥打作事, 出去之招, 亦不問某處某家。 臣於捧招時, 出依幕少歇, 未及論難。 臣於翌日合司時, 私語於席上, 司諫臣黃益中曰: ‘今之問事郞廳殊失事體, 是何故也?’ 司諫曰: ‘問事郞廳捧招之際, 必詳問其某處某家, 然後可詳曲折, 可無橫罹, 例也云。 臣於其翌日, 有仇賊逃躱之變, 不可不急急論啓, 故落字之失, 姑置勿論。) 蓋臣以終始參鞫, 又有仇賊之啓甚緊, 觸怒於元燁等家, 不過如斯而已。 仇賊等若無一毫干預於其家, 則爲元燁之計者, 當平心看過, 捉給(其)橫奴(以義早絶之)可也, (以實先告之可也,) 而反欲掩其過失, 構捏臺臣, 鉗制人口, 必欲置死地而後已, 臣實未曉其意也。 噫! 爾瞻專權植黨, 忘君誤國之罪, 衆怒齊發, (公議罔貸,) 合司旣(已)論其梗槪(矣), 殿下(亦)已(洞)燭其奸(邪之形)狀, (罪目之昭著,) 臣不敢多費辭說。 至於其所謂‘受人指嗾’, 又曰‘承嗾倒戈’, 又曰‘爲此論者, 孰主張是’云, 此言似有指斥, 而不欲明言者也。 臣未知嗾之者何人也, 狐假之說, 亦何所指也。 (旣曰‘承嗾’, 又曰‘主張’云, 則臣兄弟非主張者, 可知也。) 自臣兄弟被誣之後, 兩司之官, 前後呈告, 以致合司(之席)一空, 氣像之慘, 可知也。 臣(非不知三被搆捏, 卽當具由引避退待之快其心, 而自反而縮, 心無所屈, 仰不負聖明, 俯不愧公論, 豈可以罔極之言, 妄自驚動, 墮其術中哉)? 被人醜詆, 終至於三, 不可(靦然)仍冒。 請命罷斥(臣職)。" 答曰: "勿辭。"
地名: 高陽 (京畿道, 郡)
年: 1631.0

○憲府啓曰: "慶平君
              玏縱恣無忌, 作弊閭閻之狀, 不可一一論列, 而近因造舍價不給之故, 歸咎該曹, 遍徵累百金於書吏、算員。 且以高陽刷還徙民之事, 囚其郡吏, 或於家內, 自設私獄, 多繫徵債之人。 法官有時推捉宮奴, 則反打府吏, 又囚其妻子。 請命罷職不敍, 以懲其罪。" 答曰: "慶平君, 必不至如是之甚, 勿爲過當之論。"
地名: 高陽 (京畿道, 郡)
年: 1639.0

○京畿
              高陽地, 有賊夜入宗室帶山君
              宗胤家, 殺宗胤及崔珷, 後得其賊, 卽宗胤、珷之奴也。 禁府設三省鞫之, 皆服, 遂以弑主之律誅之。

○憲府啓曰: "近來朝廷, 尊用酷吏, 謂之任怨辦事。 由是承望風旨之徒, 剛者增氣, 弱者企及, 大綱日解, 小法日密, 民無所措手足, 識者之寒心久矣。 判決事尹兼善, 性本殘酷, 濫用刑杖, 居家而奴僕盡散, 在官而邑民驚潰。 及爲高陽, 以私憤一時杖殺四人。 國法若行, 不宜在仕版, 而擢授堂上, 付以詞訟, 是何意也? 請命罷職不敍" 答曰: "其才可惜, 勿復煩論。" 又啓曰: "慶尙左道監試, 詩、賦改題, 至十餘度, 日沒後始製, 翌日日出後始罷。 請罷其試官, 拔去其榜。" 答曰: "依啓。 試官姑先推考。"
地名: 高陽 (京畿道, 郡)
年: 1655.0

○下推刷都監堂上李時昉于禁府。 先是, 都監以高陽郡則本案無一口奴婢, 而郡守尹勉之, 意在希賞, 侵督甚急, 一境爲之騷然, 請推勉之, 勉之緘辭以爲: ‘本案載錄奴婢, 至於數十口之多。 上覽之, 以都監爲行私不察, 特推主營堂上李時昉, 下傳旨于禁府。 時昉旣被逮, 都提調沈之源、提調元斗杓ㆍ金汝鈺ㆍ閔應協等上疏, 請同被譴罰, 上以時昉非獨當之事, 卽命釋之。
地名: 高陽 (京畿道, 郡)
年: 1703.0

○甲戌/上三覆死囚。 殺人及僞造印信罪人五名, 竝以死論。 高陽人柳䤴, 坐笞殺婢夫當死, 上曰: "婢夫打殺, 律無貸死之文, 則徐磐石一時酌處之敎, 不當每每援引, 而第與打殺凡人者, 容或有間, 傅之生議, 未必爲失刑之歸也。" 武學金渭昌, 坐手刃其妻, 當死, 自謂有狂易之疾。 上曰: "殺人者死, 三尺至嚴, 不可以狂易, 有所容貸, 而第觀獄情, 參以人情, 則多産子女, 積年同居之妻, 必無用意斫殺之理。 狂易之說, 似非虛妄也。" 私奴武明及其母貞海, 與隣居女相鬨, 以杖打死之, 母子俱被繫, 受刑久之, 武明自服當死。 上曰: "武明承款, 則云以藁索結縛, 持杖打背, 屍帳實因, 則以結縛懸錄, 實因承款, 未免相左。 此已未審, 而武明與其母, 同受累次刑訊, 畢竟殺人之罪, 渠自當之者, 不無欲活其母之意。 今此獄情, 終涉難明, 合有參酌之道也。" 三人竝命減死定配。 李命父莫龍, 嘗爲前縣監孫志所杖, 未久病死。 志初坐殺人被逮, 究覈得脫。 命卽志之奴而許贖者也。 以其父死於志手, 常懷復讎之心。 後十三年, 志適往尙州。 命與弟加音伊, 白日登山呼曰, 吾將復讎, 直走志寓所, 志惶怯奔避, 其從人春奉, 拔斂遮擊。 命先剌春奉殺之, 加音伊追志亂斫之。 兄弟俱卽逃匿, 過一朔始詣官自首言: "父死之後, 日夜腐心, 思一報仇, 只以其弟年幼, 欲待其長成, 竝力圖之, 隱忍至今, 今志願畢矣。 願一死, 家有老母, 區處而後始來現" 云, 縣官及道臣, 皆義之, 欲緩其獄。 志子擊鼓訟冤, 遂移命等于京獄。 究治問孰殺春奉, 孰殺孫志, 兄弟爭死不肯明言。 屢受刑, 始各自服, 囚繫待覆, 加音伊先病死。 命議律當死。 上詢諸臣, 右尹李世載, 卽其時道臣也。 力主傅生之論。 刑曹判書李益壽盛稱命至孝, 決不可殺。 判府事徐文重曰: "當初莫龍被殺, 未能成獄, 則國家不可許之以復讎。 況殺孫志, 猶可謂復讎, 春奉, 卽不干之人, 無端見殺。 又不許其償命, 則於春奉, 實爲冤甚。 命之貸死, 恐無所據也。" 兵曹判書尹世紀曰: "不殺春奉, 則勢不可殺志。 此是一串事, 不可分而二之。 今若殺命, 則《春秋》許復讎之義安在哉?" 校理李晩成曰: "命若卽日詣官請死, 則復讎之擧, 可謂明白, 而逃避三十日, 始乃來現, 跡甚可疑。 況枉殺他人, 在法應死者乎?" 修撰李觀命曰: "春奉雖從志, 而非其奴也。 萬無冒死遮護之理。 命之殺, 必出於滅口之計也。" 上曰: "加音伊若不死, 則或可活之, 而命則枉殺從人, 在法難赦矣。" 禮曹參判兪集一曰: "父死十年之後, 礪刃復讎, 視死如歸。 凡人斷指猶謂之孝, 況此事乎? 如命至孝, 古今罕有。 何忍殺之, 以傷孝理乎?" 諸臣救命者甚多。 左議政李畬亦曰: "舜時, 以五刑弼五敎, 其不專用法, 可知也。 惟在參量情法而處之。" 上沈吟久, 下敎曰: "律雖應死, 情則可恕。 特爲減死定配。" 李畬曰: "頃日玉堂久空, 實是三百年來所未有之事。 新錄纔完, 又因趙泰一之疏, 別生鬧端, 臣竊慨然。 都堂錄之規, 三公與諸堂上, 合坐圈點, 計圈完錄, 而掄選之道, 務精不務多。 泰一所欲選者, 未知幾人, 而怒其見漏, 至以彼此多寡爲言。 近來黨習雖痼, 章奏間如此之言, 曾所未見。 豈不肆然乎? 被選之人, 旣無疵議, 則雖有見漏者, 此何足有損, 而强作嫌端, 必欲潰敗新錄而後已? 其喜事不靖甚矣。 此習若長, 朝著將無寧日。 宜斥補遠邑, 以示嚴防之意。 且被錄諸臣, 擧懷不安, 過自引嫌, 朝家豈可以一人之言, 棄已完之錄乎? 願加申飭, 俾勿紛辭避也。" 承旨李震壽曰: "泰一遠補, 恐有妨於言路也。" 上曰: "泰一所引李郃事, 大不襯合, 可謂喜事之人也。 若使此論得行, 雖逐月新錄, 必無行公之人, 良可寒心。" 仍命申飭被錄人, 勿復引嫌。 兵曹判書尹世紀曰: "前後承傳中人, 半作鬼錄, 國家之失信多矣。 宜行會八道, 有承傳未及除職而死者, 一一査聞, 各授相當職帖, 以爲慰悅之道。" 李畬曰: "如禮曹所錄孝友行義, 亦多未收用而死者。 宜一體施行。" 上許之。 大司諫李喜茂啓曰: "臣聞頃日鐵原路邊, 有大賊, 終日屯聚, 往來行人, 拘留刦奪, 北路謫客, 亦入其中, 及其日暮, 始乃散去。 自是, 挾物貨者, 不敢作行, 殆至於商旅斷絶。 凶歲多盜, 其勢固然, 而此非流丐、草竊之流, 實是嘯聚成群之劇賊, 白日恣行之習, 甚於明火殺掠之變, 將來之憂, 不可勝言。 討捕使鄭來祥, 旣有不能登時勦捕之失, 爲先推考, 仍以汲汲伺捕之意, 嚴勅兩捕廳及諸道監、兵使。" 上曰: "依啓。" 又啓曰: "全羅兵使李碩寬, 與前弼善任埅相較, 彼此均有其失, 而埅之失較重, 故朝家旣拿問奪職。 而碩寬巡到靈光, 埅旣移京職, 則待遇之道, 自當有別, 而因其迎候之不謹, 移關傍邑, 數埅之罪, 至稱狂言妄說, 凌踏之習, 亦云太甚。 且方遍巡列邑, 曾無一處留駐之事, 而以境上待罪馳啓, 告君之辭, 未免爽實。 顯有張大驚動之意, 其在事體, 不可置而不論。 請全羅兵使李碩寬, 罷職。" 上曰: "請罷, 未知其可矣。 不允。" 初, 渡海驛官屍親等, 闌入倭館, 打傷倭人, 上命査覈, 分首從科罪。 至是, 刑曹判書李益壽奏曰: "邊關之事, 一以嚴截爲主。 今若不問情理之如何, 直以闌入科罪, 則自有應施之律, 若以事出於至情痛迫, 容有可恕, 則參酌勘罪, 似爲合宜。 乞詢于大臣。" 李畬曰: "東萊事目, 只有我人因開市潛入倭房者, 論以一罪, 則我人闌入, 何獨不然? 此輩若爲報父兄之讎, 或救父兄之死, 不計死生, 如赴陣殺敵之爲, 則固爲可恕, 不然而慢忽法禁, 恣意入門, 至於打傷異國之人, 則便是作亂也。 邊上法綱, 自此蕩然, 臣謂屍親中打傷倭人者, 必斷以一罪而後, 可嚴其防矣。" 徐文重曰: "旣無闌入之禁, 而直施潛入之律, 則事不明正矣。" 上命打傷倭人者二人, 邊地定配, 其餘擬次律。 畬請自今闌入者, 以一罪論斷事定式, 上許之。
地名: 高陽 (京畿道, 郡)
年: 1736.0

○甲寅/大臣、備堂請對引見。 左議政金在魯奏: "畿營所得匿名書, 乃鳳山狂人姜文泰所爲, 語同狂譫, 不足驚動。 文泰以此書付諸撥, 將次傳至高陽, 自畿營已捉致文泰, 渠卽自服, 宜還付海西道臣, 使之嚴刑重勘。" 上從之。 在魯因言李縡、金鎭商有恬退之操, 宜加奬擢。" 上曰: "擢用勤恪者, 乃是實事, 奬進恬退, 終近文具。 李縡身雖退, 而主張時議甚不可。" 在魯力卞而不能解。 在魯又言: "洪鳳祚、徐命珩、洪龍祚、韓德全、李亮臣皆可用之人, 而自上每靳點, 甚可惜。" 上不爲開納。 在魯又言: "星州牧使李誠躋在任夕食猝死, 其妻以銀匙試於口色變, 以諺書呈于兼官, 方囚監嘗之吏。 毒殺命吏, 關係非常, 請遣御史按覈。" 上從之, 以趙榮國爲按覈御史。 後果得衙奴、官婢及邑校裵俊九置毒狀, 竝置法。 濟州民金夏鼎願納私馬二百匹, 牧使
地名: 高陽 (京畿道, 郡)
年: 1754.0

○京畿左道審恤使趙明鼎復命, 上召問賑濟之策。 明鼎曰: "臣以賑事, 與監司消詳, 而監司不聽臣區畫, 且以賑穀太多爲難矣。" 上曰: "監司亦無怪矣。 初賑太多, 將何以繼之?" 明鼎曰: "目今民事甚急, 非惜穀之時也。 畿內還穀, 大ㆍ小米絶少, 聞右道審恤使旣有所達。 三南軍作米限一二萬石劃給畿營, 無論左右道使之均俵列邑, 則實爲大惠。" 上許之, 已而改命以賑廳舊米二千石, 白給無土饑民, 二萬石分給有土饑民, 依糶糴例使之待秋還納, 而許減其七千石。 明鼎讀龍仁
              趙思道獄案, 上曰: "予所自勉者, 抑强扶弱也。 思道打殺其至親家奴, 亦豪强之致。 予在潛邸時出郊外, 高陽守不知爲我而辟除。 時予年少乘怒, 捽曳其奴, 至今思之則妄矣。 聞思道, 是先正趙光祖後裔, 何乃恣殺人耶?" 明鼎曰: "果先正之後, 而戊申凶徒文普從姪也。" 仍力主傅生之論, 上曰: "文普大惡也。 予不得已罪其叔, 何不活其姪乎?" 命參酌定配。 明鼎曰: "臣之今行, 審理冤獄, 撫恤饑民, 乃其職耳。 至於守令治否, 非過去路所可詳知, 且設賑之時守令遞易, 則不但迎送有弊, 安知後來者反愈於前人也? 故於書啓不書褒貶。" 上曰: "卿言是也。" 仍敎銓曹曰: "特遣近臣, 審察左、右道, 意蓋深也, 趁卽回奏, 且有條理, 豈曰試可乃已? 趙明鼎、韓光肇檢擬方伯, 以表予爲民之意。"
地名: 高陽 (京畿道, 郡)
年: 1791.0

○正壇配食三十二人:
                【安平大君
                  章昭公
                  瑢、錦城大君
                  貞愍公
                  瑜、和義君
                  忠景公
                  瓔、漢南君
                  貞悼公
                  &#x2497D;、永豐君
                  貞烈公
                  瑔、判中樞院事李穰、礪良府院君
                  忠愍公
                  宋玹壽、禮曹判書忠莊公
                  權自愼、寧陽尉
                  獻愍公
                  鄭悰、敦寧府判官權完、議政府領議政忠定公
                  皇甫仁、議政府左議政忠翼公
                  金宗瑞、議政府右議政忠莊公
                  鄭莽、吏曹判書忠貞公
                  閔伸、兵曹判書趙克寬、吏曹判書忠毅公
                  金文起、都摠府都摠管忠肅公
                  成勝、贈兵曹判書行別雲劍忠强公
                  朴崝、刑曹判書文愍公
                  朴仲林、贈吏曹判書行承政院右承旨忠文公
                  成三問、贈吏曹判書行刑曹參判忠正公
                  朴彭年、贈吏曹判書行集賢殿直提學忠簡公
                  李塏、贈吏曹判書行禮曹參判忠烈公
                  河緯地、贈吏曹判書行成均館司藝忠景公
                  柳誠源、贈兵曹判書行都摠府副摠管忠穆公
                  兪應孚、贈司憲府持平河珀, 左參贊貞簡公
                  許詡、集賢殿修撰許慥、贈吏曹參判朴季愚, 順興府使忠莊公
                  李甫欽、都鎭務鄭孝全、贈工曹參判寧越府戶長嚴興道。】
              別壇一百九十八人。 事未詳八人: 
                【平安監司趙遂良、忠淸監司安完慶、繕工監副正李命敏、山陵掌務李賢老、刑曹正郞尹鈴孫、吏曹佐郞沈愼、安岳郡事黃義軒、高陽縣監高德稱。】
              坐收司一百九十人:
                【知部金承珪、宜春君
                  友直、德陽君
                  友諒、參判皇甫錫、兵使趙崇文、僉知中樞院事李石貞、司諫院獻納李承胤、鎭撫元矩, 鍾城府使李耕㽥、成均館司藝趙衷孫、軍器判事尹處恭、直長金承璧、直長皇甫欽、高陽縣監朴夏、軍器錄事趙藩ㆍ李承孝ㆍ閔甫昌ㆍ閔甫諧ㆍ閔甫釋ㆍ尹涇ㆍ尹渭ㆍ尹濯ㆍ尹湜ㆍ李乾金ㆍ李乾玉ㆍ李乾鐵ㆍ李白金ㆍ李秀同ㆍ趙香同ㆍ趙貴同ㆍ金晶ㆍ河石ㆍ李保仁ㆍ李差ㆍ金末生ㆍ安莫同ㆍ梁玉ㆍ崔老ㆍ金尙志ㆍ高廉石ㆍ趙石岡ㆍ朴以寧ㆍ皇甫加麿ㆍ皇甫京斤ㆍ金金木壹ㆍ金祖同ㆍ金壽同ㆍ李繼祖ㆍ李紹祖ㆍ李將軍ㆍ李承老ㆍ閔石伊ㆍ尹介同ㆍ尹孝同ㆍ趙季同ㆍ李諧ㆍ李諶ㆍ李沙門ㆍ李住令ㆍ李謨ㆍ李友敬ㆍ金琱瑚ㆍ金㖋同ㆍ金得千ㆍ金卜千ㆍ黃敬孫ㆍ黃長孫ㆍ黃石同ㆍ李漢山ㆍ崔沔ㆍ李守禎ㆍ朴遂良ㆍ任進誠ㆍ金謙ㆍ許逐ㆍ洪適ㆍ洪九成ㆍ洪玉峯ㆍ崔泳孫ㆍ崔自滌ㆍ陳有蕃ㆍ趙由禮ㆍ成文治ㆍ李聞ㆍ李崇禮ㆍ申敬之ㆍ申孟之ㆍ申仲之ㆍ申謹之ㆍ金玉謙ㆍ金匡殷、 司謁黃貴存、高陽記官仲銀、高陽記官植培、集賢殿校理朴引年、集賢殿修撰朴耆年、都鎭撫李裕基、府使成三顧、正郞成三省、成均館學諭河紀地、慱士朴大年,別侍衛李義英、李禎祥、中樞院錄事李智英、成均生員朴憲、成均生員河紹地ㆍ成孟瞻ㆍ成孟平ㆍ成孟終ㆍ朴珣ㆍ朴奮ㆍ李公澮ㆍ河琥ㆍ河璉ㆍ河班ㆍ柳貴連ㆍ柳松連ㆍ兪思守ㆍ朴崇文ㆍ宋石全ㆍ宋昌寧ㆍ崔得地ㆍ崔致地ㆍ金九知ㆍ成三聘ㆍ權署ㆍ權著ㆍ崔斯友ㆍ鄭冠ㆍ奉汝諧ㆍ金堪ㆍ金漢之ㆍ金善之ㆍ李昊ㆍ張貴男ㆍ李午ㆍ李末生ㆍ沈上佐ㆍ朴永年ㆍ黃善寶ㆍ權九之ㆍ金玄錫ㆍ許延齡ㆍ許九齡ㆍ趙淸老ㆍ李祥孫ㆍ朴良諴、觀察使庾龜山ㆍ庾鰲山、學生沈希哲、 學生朴守明、碩興品官安順孫ㆍ金由性ㆍ安處强ㆍ安孝友、順興記官仲才、宦者金衍ㆍ金大丁ㆍ韓崧ㆍ池爭ㆍ李貴ㆍ印平ㆍ柳臺ㆍ尹奇ㆍ朴閏ㆍ吉由善ㆍ崔粲ㆍ曺熙ㆍ徐盛代ㆍ嚴自治ㆍ金得誠ㆍ金得祥、盲人池和、羅乫豆、奴別監乭中、典農寺奴睦孝智、順興官奴鄭有才ㆍ凡三ㆍ石丁ㆍ石仇知ㆍ凡尹、豐山官奴李同、順興軍士黃緻ㆍ辛克長、女人宮女楊氏ㆍ者介ㆍ李午妻阿加之、巫女龍眼ㆍ佛德ㆍ內隱德ㆍ德非。】
地名: 高陽 (京畿道, 郡)
年: 1795.0

○命坡州牧使洪龍鎭
              巨濟府充軍, 高陽郡守王道常
              機張縣充軍, 嚴飭門將, 毋納畿伯疏啓。 敎曰: "當初則渠輩亦人耳, 必不知奉命而然。 毋論如此如彼, 幺麿蟣蝨婢屬之放良, 渠輩何敢稱以官長, 出頭現影乎? 後弊所關, 不可不嚴治。 拿來罪人洪龍鎭巨濟府充軍, 王道常
              機張縣充軍。 該牧出置者之不知在處, 今幾十年之久, 擧措雖非常道, 意義定在絶纓。 鍮匙拘飯者, 孰不知之, 則渠輩雖武弁, 焉敢爲此虛僞奇怪, 不誠無實之事乎? 雖以不治治之, 略施充軍, 而畿伯狀啓或上疏, 踰城門或闕門, 當該門將, 施以軍律, 以此分付。"
地名: 高陽 (京畿道, 郡)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 高陽 (京畿道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 交河 (京畿道, 郡)
年: 1424.0

○刑曹啓: "故殺人光州囚奴吾麻大、交河囚百姓仇叱金及毆父母肅川囚奴欣萬, 律該處斬。" 從之。 上驚曰: "今何如此歐親者多也? 古亦有之乎?" 禮曹判書申商對曰: "往者亦有之, 但近日多至十餘人。 所以然者, 愚民自少押恩恃愛而不知敎, 不忍其忿, 卒陷於大惡耳。"
地名: 交河 (京畿道, 郡)
年: 1428.0

○司憲府啓: "趙萬安嘗爲交河縣監, 濫用米穀一百六十餘石, 又以官米換鹽, 抑賣民間, 多收雜穀, 又以油鐵紙筆等物, 抽斂民戶用之, 又以閑田及官家材木, 給高得宗之奴, 謀換良馬, 其藉公營私, 暴斂傷民, 莫此爲甚。 雖經赦宥, 未可治罪, 請徵濫用米穀及贈人雜物。" 從之。
地名: 交河 (京畿道, 郡)
年: 1431.0

○司憲府啓: "前內贍注簿朴禱, 嘗爲交河縣監, 部民金可像言: ‘禱濫用魚鹽船稅及官中草薍, 又役日守官奴, 水運材木, 以造農莊。’ 本府劾問, 禱不承服。 又以官家屯田, 贈于議政黃喜及母金氏, 必有其情, 請收職牒, 拷訊究治。" 從之。

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 交河 (京畿道, 郡)
年: 1439.0

○戊戌/受常參, 視事。 刑曹啓: "交河官奴金善三犯竊盜, 律該絞。" 上特命減死。 刑曹參判柳季聞啓: "竊盜旣免重刑, 則更肆盜賊, 終或至於强盜, 請論如法。" 上曰: "近年以來, 民罹飢饉, 死者頗多, 予固不忍, 又加刑戮乎?" 季聞更啓曰: "聖上愛民之心雖至, 然犯法之人, 必加重刑, 然後民皆畏法, 更無犯法者矣。" 上曰: "如此之人, 幸其免罪, 罔有懲戒, 則今雖不死, 終必至於死矣, 故從輕典可也。"
地名: 交河 (京畿道, 郡)
年: 1474.0

○傳旨司憲府: "放三嘉付處良女善非、豊川充軍趙生ㆍ李元、尼山付處許繼智、茂長付處趙季山、潭陽官奴定屬金延生、咸安官奴定屬吳生、慶州官奴定屬崔亡吐、交河官奴定屬朴石山。
地名: 交河 (京畿道, 郡)
年: 1480.0

○刑曹三覆啓: "交河囚私奴金山, 敺殺良人末京罪, 律該絞待時。" 從之。
地名: 交河 (京畿道, 郡)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 交河 (京畿道, 郡)
年: 1523.0

○甲寅/聽啓覆。 承旨尹仁鏡將義禁府囚人前舒川郡守韓碩豪推案啓: "碩豪以東伐羅島搜討事差定後, 違主將之令, 罪斬待時也。" 上曰: "減死可也。" 執義鄭應麟曰: "碩豪雖云: ‘允貞不卽馳報。’ 不囚之以請緩報之罪, 則其情可見。 況允貞之逃, 必是以主帥之事, 難於直招也。 沈義孫等事則旣決其罪, 難於更加重律, 故至今留難矣。碩豪事則不可容貸, 請依律定罪。" 正言姜崇德曰: "軍機之事所當嚴明。 若此不罪, 則竊恐軍政之解弛。" 上曰: "羅允貞之逃, 雖似庇護, 其主帥韓碩豪已遞, 必不庇護矣。 且觀其上言之意, 觀察使不卽差定云。 允貞已逃, 無可憑閱其罪矣。 此非如沈義孫之例, 不可依律也。" 鄭應麟曰: "令之減死, 於好生之德誠美矣, 然軍律則不可撓屈也。" 上謂左右曰: "凡啓覆時, 左右多數入參者, 欲廣詢其事也。 今之韓碩豪事, 於左右之意如何? 其各陳之。" 洪淑曰: "軍律, 以嚴爲主, 雖有小犯, 不可容貸。 今韓碩豪所犯, 至爲重大。 但監司關字, 遲緩傳報, 此可疑者也。" 李荇曰: "軍法當嚴矣。 然邊將, 當機快斷。 定罪則已, 若朝廷如此共議事, 則必須無一毫可疑者然後, 當示之以法, 須自上參酌分辨爲當。" 申鏛曰。 "情或有可疑者, 則當自上斟酌可也。" 曹繼商曰: "韓碩豪旣已納招承服矣。 然少有疑處, 則不可輕加一罪也。" 尹殷輔曰: "斷死刑重事, 不得已竝問事干而後, 決之也。 碩豪事則允貞在逃, 推閱無據。 一罪至重, 恐不可輕施也。" 金安老曰: "近來軍律解弛, 故臺諫論啓矣。 然允貞在逃, 不能推閱歸一, 當自上酌其情法, 商量處置可也。" 上曰: "若如常例公事, 則當身已服, 不須憑問事干也, 今此一罪, 則不可不詳察也。 允貞在逃, 質之無據, 當減死。 雖減一罪, 而其罪不少也。" 尹仁鏡又以交河囚私奴亏乙山推案啓亏乙山其花妻之父裵豆含臥在房壁, 以足踢破, 壓傷致死罪, 照律絞待時, 初覆。" 上曰: "非有情也, 其減死。" 金末文啓三犯竊盜, 永屬爲奴, 而三度逃來者, 寺奴莫同斬待時罪, 又啓白丁金義孫、田石山等明火作賊, 斬不待時, 皆三覆, 依律。
地名: 交河 (京畿道, 郡)
年: 1529.0

○下京畿觀察使李壽童啓本曰: "見此公事, 交河官奴內隱同通奸許宗元妻李氏云。 差使員則以爲獄中通奸, 而推之, 
                【內隱同乃鎭匠。】
              
              內隱同等, 以已前相議交嫁事, 發明云。 大抵士族婦女, 自己所犯大事, 則囚獄推之可也, 以他人事干,
                【李氏, 以私奴從孫通奸許氏事干, 囚獄。】
               或囚獄, 或保守, 以致此通奸之事。 此守令誤爲之事, 幷推其時守令。"
地名: 交河 (京畿道, 郡)
年: 1544.0

○辛酉/憲府啓南宮忱事, 又啓曰: "交河縣監薛臣豪, 貪汚虐民, 闔境嗷嗷, 至於出入人罪, 唯視賄賂。 不可一日在職, 請罷。 內資寺婢巨勿里等, 與內需司奴興守符同, 以甘露寺奴婢漏落陳告, 辛酉年續案見付。 後, 庚午年還推本衙門, 內資寺奴婢續案施行, 甲戌年正案內, 亦以內資寺奴婢, 仍舊載錄, 二十年餘, 立役于本寺。 而庚子年甘露寺漏落奴婢, 隱然成冊, 上送內需(寺)
                〔司〕
              , 因此橫奪役使, 至爲猥濫。 故其時官吏, 府方推考。 此奴婢等, 請還屬本司, 續案改正。" 答曰: "南宮忱、薛臣豪, 依啓。 興守奴婢陳告事, 則已令勿用矣。 但開城府, 於推刷時誤察, 以爲甘露寺奴婢云, 此則見出, 可以察見, 而彼興守, 初以巨勿里, 爲甘露寺, 奴婢陳告時, 以其祖系, 爲何如而然耶? 其意不曾見著。 奴婢細鎖之事, 不可奉承傳, 其以臺官啓意, 言于掌隷院, 詳細推之事, 爲公事啓下。"
地名: 交河 (京畿道, 郡)
年: 1548.0

○甲午/傳曰: "郭元宗所言, 極爲凶惡, 意其當照亂言律, 而以詐不以實照之, 此律似不合矣。" 禁府堂上啓曰: "郭元宗事, 反覆商議, 無合當之律。 所謂亂言, 指斥乘輿之謂也, 此則斥指府院君, 而不及君上, 故以詐不以實, 比律照之。" 傳曰: "常時命以時推照律, 則以承傳內辭緣照之例也。 元宗, 終爲尹書房墳之言, 入於承傳內。 國若無事, 豈有此理? 元宗承服, 則至於極罪矣, 用其次律, 以杖一百流三千里照之可也。"
                【元宗招內, 以交河留鄕座首, 坡山府院君墓正朝祭監, 進去行祭後, 墓直人等, 爭相攫取, 招色吏金舜佐禁止, 則族親衛奴子稱名人等, 縛縳舜佐而來, 亂打奴子。 我執其尹族親衛支孫衣袖禁止之, 其所著團領袖端裂破, 支孫反歐打於墳前矣。 此墓非終爲府院
                    〔君〕
                  之墓, 乃爲尹書房之墓事, 專無云云。 受刑二次不服。】
地名: 交河 (京畿道, 郡)
年: 1565.0

○兩司啓曰: "元衡之罪惡, 臣等條列二十六事, 而自上尙未定罪, 臣等更以未盡陳者畢達焉。 父子, 天性之親也。 慈愛之心, 雖豺狼亦然, 而因一朝之忿, 殺其婢妾所出之子豆里孫於交河, 而投之水, 則是可謂有父子之倫乎? 萬古之惡, 未有甚於此也。 鬱陶相思, 源源來見者, 兄弟之至情也。 兄尹元亮年老獨存, 則爲元衡者, 當視之如父, 而元亮數往其家, 而立諸門外, 托病不見, 則爲弟之道, 果如是乎? 當患難之時, 有哀矜相恤之心者, 朋友之道也。 其友李希孫, 同榜而情厚者也。 當乙卯拿鞫之時, 以禁府堂上, 乘希孫哀乞之隙, 要取其家祖業相傳寶玩之物, 一時聞者, 無不唾鄙. 朋友之倫, 果如是乎? 君臣之分, 卞於服用之等級, 而元衡在家, 自內出外時, 必乘小轎, 使女奴擔行, 至于中門, 始乘大轎。 此僭殿下乘小輿之儀也。 人之所以異於禽獸者, 以其有五倫也, 而元衡無一於此, 則其罪惡之輕重, 爲如何哉? 國人之憤怨於元衡者, 如江河之壅遏, 而不得少洩, 豈可退居門外, 尙保爵位, 使人心之憤, 益激而難止乎? 請勿留難, 亟命竄謫。" 答曰: "近觀啓辭, 極論前領相之失, 日以益甚, 予豈不識公論之所在乎? 但續陳所失, 皆是傳播, 必不盡實, 而予不快從者, 爲其有功於宗社與文定同氣之親故也。 予雖不從公論, 予心豈安乎? 至於竄謫, 則決不可爲也, 不允。"

○己丑/鈴平府院君
              尹漑、領議政李浚慶、左議政沈通源、右議政李蓂與東西班堂上以上啓曰: "臣等伏見, 近日以來, 朝廷不安, 三司之官, 將尹元衡之事,日日聚會于闕庭, 至於百僚連日陳疏, 大小臣僚無不騷動, 至爲未安。 臣等誠知上體未寧之時, 又來煩瀆之未安。 然公論旣發, 不可以言語威嚴遏絶。 臣等伏(逾)
                〔念〕
              國事, 與一家事體不同。 一家之事, 則恩或有掩義之時; 爲國之體, 則以義爲主, 而公論者, 乃義之所發, 義行而仁在其中, 私恩不得行於其間也。 請速賜明斷, 以安朝廷。" 答曰: "觀此啓辭, 予心尤爲未寧。 卿等之意, 則使予速從公論, 無騷擾之事。 然予意, 則人臣非不知君上不豫, 而敢煩論事, 予恐不爲果當也。 前領相旣罷職, 退居田里
                【元衡初出在興仁門外村中, 在交河農庄。 又徙居于高陽奴家。 皆爲前日積怒者罵辱, 至以瓦礫, 亂打門墻, 流矢入于中庭, 故潛形隱迹, 不常居處, 有如林甫之徒床。 爲惡之害, 反中至此, 天道眞可畏, 而小人盍乃監此以戢哉?】
              , 此罰非輕, 何以竄謫乎? 元勳大臣, 不可不厚待也。 文定同氣, 亦不可至於重治也。 予雖不敏, 豈可徒念私恩哉? 三司易退, 群下停論, 則予疾漸自安也。 決不可從, 故不允。" 四啓, 不允。